Ritratt: Facebook - Oħloq Tbissima  Permezz tal-Maratona Oħloq Tbissima 2020, li fiha nġabru €629,079, tqassmu madwar 8,000 borża ta' ikel lil nies fil-bżonn. Dan qalu s-Superjur Reġjonali tal-MSSP fil-Peru u f'Kuba Fr Alex Busuttil. Il-maratona tal-2020: Jinġabru aktar minn €600,000 fil-maratona Oħloq Tbissima Fi stqarrija, Fr Busuttil qal li bis-saħħa tad-donazzjonijiet tas-sena l-oħra, medja ta' 3,000 persuna qed jingħataw ikla kuljum matul is-sena. 15% tad-donazzjonijiet marru biex mijiet ta' nies jingħataw kura fil-klinika mmexxija mill-MSSP f'Arequipa, fil-Perù. Kien bis-saħħa ta' dan li l-effetti tal-pandemija tal-Covid-19 setgħu jittaffew u jiġu salvati aktar ħajjiet. Dan sar permezz ta' għotjiet ta' ossiġnu, mediċina, maskri, tagħmir biex nies jagħmlu sanitizzazzjoni, u lbies protettiv lill-istaff tal-klinika. Id-donazzjonijiet tas-sena l-oħra, spjega Fr Busuttil, għenu biex jingħata r-rispett u d-dinjità umana lin-nies fil-bżonnijiet l-aktar bażiċi. Proġetti oħra li d-donazzjonijiet jagħmlu possibbli huma dawk edukattivi, tal-kura tal-orfni, u l-programmi ta' sponsorizzazzjoni fejn nies jistgħu jħallsu biex jieħdu ħsieb tfal fil-bżonn. L-għan ta' dan hu biex permezz ta' ħidma aktar inklussiva, l-MSSP tgħin lin-nies permezz ta' proġetti differenti, u mhux toffri servizzi biss. Eżempju ta' dan huwa l-Fond ta' Kompassjoni, li jgħin lil nies skont il-bżonnijiet partikolari tagħhom li mhumiex inklużi fi proġetti msemmijin. Donazzjonijiet oħra marru għal nies li tilfu l-impjieg tagħhom u spiċċaw f'faqar estrem. Din l-għajnuna tinkludi aċċess għal klassijiet virtwali, ħlas tal-kera tad-dar ta' nies fil-bżonn, u ħlasijiet tal-kontijiet ta' kull xahar. Il-Maratona Oħloq Tbissima 2021 se ssir bejn il-Ġimgħa 16 ta' Lulju u l-Ħadd 18 ta' Lulju kuljum bejn il-5pm u nofsillejl. Tista' tagħti d-donazzjoni tiegħek minn issa billi ċċempel jew tibgħat SMS fuq: 51002031 – €20 51902080 – €50 50619285 – €11.65 (SMS) 21445544 (Linja tal-pleġġ) Tista' tagħti donazzjonijiet minn barra min Malta billi tidħol minn hawn .